ജമ്മു കശ്മീരില് വീണ്ടും ഏറ്റുമുട്ടല് ലഷ്കര് കമാന്ഡര് ഉള്പ്പെടെ 10 ഭീകരരെ വളഞ്ഞ് സുരക്ഷാ സേന ശ്രീനഗര്: ജമ്മു കശ്മീരില് വീണ്ടും ഏറ്റുമുട്ടല്. കശ്മീരിലെ പാംപൊരയിലാണ് ഭീകരരും സൈന്യവും തമ്മില് ഏറ്റുമുട്ടല് ഉണ്ടായത്. ലഷ്കര് കമാന്ഡര് ഉമര് മുഷ്താഖ് ഖാന്ഡെ ഉള്പ്പെടെ പത്ത് ഭീകരരെ സുരക്ഷാ സേന വളഞ്ഞതായാണ് ജമ്മു കശ്മീര് പൊലീസ് അറിയിക്കുന്നത്. പൂഞ്ച് സെക്ടറില് ഒളിച്ചിരിക്കുന്ന ഭീകരര്ക്കായുള്ള തെരച്ചില് പുരോഗമിക്കുകയാണ്. പൂഞ്ചില് ഏറ്റുമുട്ടലിനിടെ ഒരു ജൂനിയര് കമ്മീഷന്ഡ് ഓഫീസറെ കാണാതായതായെന്ന റിപ്പോര്ട്ടുകളും പുറത്തു വരുന്നുണ്ട്. പാംപൊര മേഖലയില് ലഷ്കര് ഭീകരരുടെ സാന്നിദ്ധ്യമുണ്ടെന്ന രഹസ്യ വിവരത്തിന്റെ അടിസ്ഥാനത്തിലാണ് സുരക്ഷാ സേന പ്രദേശത്ത് എത്തിയത്. ജമ്മുകശ്മീര് പോലീസും സിആര്പിഎഫും സംയുക്തമായാണ് മേഖലയില് തെരച്ചില് നടത്താന് വേണ്ടി എത്തിയത്. ശ്രീനഗറില് മുന്പ് രണ്ട് പൊലീസ് ഉദ്യോഗസ്ഥര് കൊല്ലപ്പെട്ട ആക്രമണങ്ങള്ക്ക് പിന്നില് പ്രവര്ത്തിച്ച ലഷ്കര് കമാന്ഡര് ഉമര് മുഷ്താഖ് ഖാന്ഡെ ഉള്പ്പെടെയുള്ള ഭീകരരെയാണ് സുരക്ഷാ സേന വളഞ്ഞത്. അതേസമയം കശ്മീരിലെ ഏറ്റുമുട്ടലുകളുടെ പശ്ചാത്തലത്തില് ജമ്മുകശ്മീര് ഡിജിപി ദില്ബാഗ് സിങിന്റെ അധ്യക്ഷതയില് ഉന്നതതലയോഗം ചേര്ന്നു. നിരീക്ഷണ സംവിധാനങ്ങള് ശക്തിപ്പെടുത്താന് യോഗത്തില് നിര്ദേശം നല്കിയിട്ടുണ്ട്. ഈ മാസം ആദ്യം നാട്ടുകാര്ക്ക് നേരെ ഉണ്ടായ ആക്രമണങ്ങള്ക്ക് ശേഷം പതിനൊന്ന് ഭീകരരെ വധിക്കാന് സാധിച്ചതായി കശ്മീര് ഐജിപി വിജയ് കുമാര് അറിയിച്ചു.